LA UNION – Kayat nga isingasing ti city agriculture office iti gobierno syudad ti panangprepreserba kadagiti tulang ti higante a balyena wenno maysa a klase ti sperm whale a naisar-ong iti kabaybayan ti Barangay Lingsat iti syudad ti San Fernando, La Union.
Iti pannakiuman ti Bombo Radyo kenni Aquaculturist Florecyl Obenia ti San Fernando City Agriculture Office, a panggep da a talantanen kadua dagiti opisyal ti syudad ken barangay no maminsan manen a kalyen kalpasan ti walo nga bulan wenno makatawen tapno pagsisilpuwen dagiti tulang ti nasao nga ayop para kadagiti aramiden a panagadal.
Mapatta a 40 agingga 50-anyosen iti edad ti nadakamat nga sperm whale.
Kabayatan na, napanunotan laeng ni Obenia a panaganan ti "Pepay" ti balyena para iti record ti opisina ti BFAR.
Segun pay iti aquaculturist ti syudad, inalaan da ti blood samples ken specimen iti bagi ti ayop tapno maammires iti laboratoryo sakbay daytoy a naitabon.
Binukbukanda pay ti gasolina iti bagi ti balyena tapno saan a pagnumaran dagiti agtartarigagay a mangkali ken kanen ti karne daytoy.
Inlawlawag met ni Dr. Samanta Licudine ti BFAR, a mailabsing iti linteg ti pannangan iti karne ti nasao nga ayop.
Saan met kuna na a maibaga a natalged a kanen ti karne ti balyena agsipudta saan pay nga ammo iti pundo a makagapu ti pannakatay daytoy isu a mas naim-imbag nga ikali laengen.
Iti sabali a bangir, nagpaot met ti agingga innem nga oras sakbay a naikali ti sperm whale gapu iti kinadagsen daytoy.
Saan met nga inkankano ti ginas-gasot a residente ken uray dagiti gagganaet ti nakaro a dangdang ti init idi kalman agingga a simmimnget gapu iti pannakaay-ayo da iti higante a pinarsua .
Ginundawayan met dagiti residente nangruna dagiti ubbing ti panag-selfie wenno panangala kadagiti ladawan iti balyena a naiya-on iti igid ti baybay.
Adda met dagiti estudyante a nag-absent iti klase ken dagiti mangisursuro nga intugot da pay ti estiyudante da iti igid ti baybay tapno personal a makita ti nasao nga ayop.
Adu met ti nangipeksa ti pannakaupay ken pannakaliday gapu iti napagteng ti balyena.
Malaksid iti immuna a payloader, 4-wheel drive a hummer ken Hilux pick-up ket nangipatulod pay ti maysa a payloader iti La Union Provincial Disaster Risk Reduction and Management Council (PDRRMC) tapno pagtinnulongan nga iturong ti baleyena iti naaramid a pakaitaneman daytoy.
Iti estatiska ti BFAR, nalista ti 10 metro wenno lima a kadippa nga tao iti kaatiddag ti nasao nga balyena.
Agrukod met ti innem a metro wenno kabaelan nga arakopen ti tallo a katao nga adda ti umno nga edad iti circumference ti bagi daytoy.
Mapatta-patta a mas nadagdagsen pay ngem ti maysa a pay loader ti timbang ti balyena ken adu met a daras a napugsat ti dakkel a tali a naaramat iti panangguyod ditoy.
Maipalagip, idi September 2012 ket inarayat dagiti residente kadua ti dua a gangganaet nga Amerikano ti maysa a nasugatan a balyena iti igid ti baybay ti Barangay Dalumpinas Oeste ditoy syudad ngem pimmusay met laeng daytoy.
Ti nasao nga ayop ket mapatta-patta a 10 kadapan ti kaatiddag, adda kadagsen na a dumanon ti kagudua a tonelada, ken arigan saan met a kabaelan nga arakopen ti masya a tao iti kadakel daytoy.
Maysa manen nga balyena ti nasarakan a natay iti igid ti baybay iti sangwanan ti Blue Beach Resort iti Barangay Pugo idiay ili ti Bauang, La Union.
Mapatta-patta a siam nga kadapan ti kaatiddag daytoy ket nagaramat pay ti maysa a nuwang dagiti residente ti Pugo tapno iya-on daytoy iti baybay.
Idi August 2013 maysa met a natay a balyena nga adda rukod na a mapatta-patta lima nga kadapan ti kaatiddag na ti nakita ti mangngalap iti kabaybayan ti Barangay Almeida idiay ili ti Balaoan ditoy probinsya.
Agpapada nga adda sagubanit iti salun-at wenno kinaranggas a sinagrap manipud iti mangngalap ti makitkita a kangrunaan a makagapu ti BFAR iti pannakatay dagiti nakadamat nga ayop.
Kabilang ti balyena kadagiti klase ti ayop nga asidegen a maibus ti puli iti lubong wenno maaw-awagan nga endangered species.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn